ORDE do 8 de xuño de 2006 pola que se convocan bolsas para o alumnado universitario galego, descendente de galegos ou con residencia familiar en Galicia que, por causa sobrevida ou imprevista, teña dificultades económicas para continuar estudos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/06/2006

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988; DOG do 17 de febreiro de 1988), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, está a levar a cabo diversas accións de apoio económico ao alumnado de ensino universitario, coas cales se pretende favorecer a calidade, a competencia, a igualdade de oportunidades e a excelencia no rendemento académico.
A Consellería de Educación e Ordenación Universitaria establece, entre as súas liñas de acción, fomentar as relacións coa sociedade, potenciando canles e instrumentos eficaces que favorezan a conexión entre as universidades do SUG e o seu contorno. De acordo con isto, iniciáronse diferentes liñas estratéxicas, entre as cales cabe destacar o desenvolvemento da función social das universidades galegas, de maneira que, ademais da súa implicación na mellora dos sistemas de ciencia e tecnoloxía, de calidade do ensino, do uso sostido de recursos, desenvolva a súa capacidade para dar resposta ás demandas sociais e a súa implicación no traballo social e a cooperación para o desenvolvemento.
Tradicionalmente, as axudas e accións de apoio económico aos estudantes universitarios viñan sendo destinadas a aqueles alumnos e alumnas que acreditaban os mellores expedientes académicos como recoñecemento ao seu esforzo, e non se valoraba na mesma medida a necesidade urxente de recursos económicos, moitas veces motivada por causas sobrevidas e imprevistas.
Neste sentido, a Consellería de Educación e Ordenación Universitaria pretende continuar a política de bolsas e axudas de carácter especial para estudantes galegos, descendentes de galegos ou con residencia familiar en Galicia, que cursen estudos universitarios de primeiro ou segundo ciclo conducentes a títulos universitarios de carácter oficial e validez nacional, que teñen unha finalidade simplemente paliativa e van destinadas a facer fronte a causas sobrevidas que polas súas circunstancias requiren dunha atención perentoria na obtención de recursos económicos que permitan a continuidade dos estudos universitarios dos alumnos afectados, sen pretender solucións plenas á problemática que poidan presentar.
Polo que antecede, esta consellería
DISPÓN:
Artigo 1º.-Obxecto.
Convócanse, en réxime de concorrencia competitiva, bolsas e axudas para estudantes galegos, descendentes de galegos, ou con residencia familiar en Galicia, que cursen estudos universitarios de primeiro ciclo ou primeiro e segundo ciclo conducentes a títulos universitarios de carácter oficial e validez nacional, no curso 2006-2007, cunha necesidade urxente de recursos económicos motivada por causas sobrevidas e imprevistas que lles impidan ou dificulten a continuidade dos seus estudos, sen pretender solucións plenas á problemática que poidan presentar, sempre que as causas excepcionais non estean cubertas por outras convocatorias específicas.
En casos excepcionais, as alumnas e alumnos beneficiarios poderán solicitar a renovación da axuda na seguinte convocatoria. Para a concesión da axuda neste segundo ano seralles exixido un rendemento académico satisfactorio no cursado anteriormente.
Artigo 2º.-Orzamento.
Para a concesión das axudas convocadas nesta orde destinarase a cantidade total de 76.629 euros, con cargo á aplicación orzamentaria 09.04.322C.480.2 dos orzamentos xerais da Comunidade Autónoma de Galicia para o ano 2006, sen prexuízo de poder ser incrementada de acordo coas dispoñibilidades económicas da consellería.
Artigo 3º.-Requisitos dos beneficiarios.
Poden solicitar estas axudas os estudantes universitarios que cumpran os seguintes requisitos.
a) Ser galego ou galega, descendente de galego ou con residencia familiar en Galicia cun mínimo de tres anos consecutivos e anteriores á data de publicación desta convocatoria.
b) Cursar estudos presenciais de primeiro ciclo ou primeiro e segundo ciclo conducentes a títulos universitarios de carácter oficial e validez nacional
nas universidades do SUG ou nunha universidade pública de fóra de Galicia, sempre que a titulación universitaria que está a cursar non sexa impartida nalgunha das universidades desta comunidade autónoma.
Non se concederán axudas para a realización de estudos oficiais de posgrao (terceiro ciclo ou máster), estudos de especialización nin títulos propios da universidade.
c) Estar matriculado no curso 2006-2007 en, como mínimo, 50 créditos ou os que resten para adquirir a titulación.
d) Que a renda per capita da unidade familiar non sexa superior ao importe anual da pensión non contributiva individual.
e) Xustificar documentalmente a causa sobrevida e imprevista que lle impida ou dificulte continuar os seus estudos, así como que as condicións socioeconómicas actuais se deben á nova situación.
f) Que a situación sobrevida ou imprevista acontecese durante os anos 2005 ou 2006.
Quedan excluídos desta convocatoria os alumnos e as alumnas que xa posúan unha titulación universitaria de carácter oficial e validez nacional, agás que esta sexa unha titulación de primeiro ciclo necesaria para continuar os estudos de segundo ciclo que estea a realizar.
Artigo 4º.-Incompatibilidades.
Estas axudas son incompatibles coa percepción de soldos ou salarios que impliquen vinculación contractual ou estatutaria do bolseiro ou bolseira con calquera tipo de ingresos pola prestación de servizos profesionais, ou a realización de traballo remunerado, coa percepción de prestacións por desemprego de nivel contributivo ou do subsidio por desemprego de nivel asistencial, con calquera outra bolsa destinada a ese mesmo fin por algunha das administracións públicas competentes ou calquera dos seus organismos, entes ou sociedades, agás que a suma de todas non supere a contía máxima de 5.000 euros.
Procederase ao reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere a contía máxima citada no parágrafo anterior segundo o disposto no artigo 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 5º.-Solicitudes e prazo de presentación.
1. A solicitude, segundo o modelo ED433A que se publica como anexo I a esta orde, asinada polo interesado e todos os membros da familia computables para os efectos tributarios, presentarase no rexistro xeral da Consellería de Educación e Orde
nación Universitaria, dirixida á Dirección Xeral de Ordenación e Calidade do Sistema Universitario de Galicia (edif. administrativo San Caetano, s/n, 15781 Santiago de Compostela), nos rexistros das súas delegacións provinciais, ou por calquera medio dos previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, (BOE do 14 de xaneiro), para a presentación de instancias.
Se no uso deste dereito a solicitude é remitida por correo, presentarase en correos en sobre aberto para que sexa datada e selada polo funcionario antes de que proceda á súa certificación.
Para estes efectos, os rexistros das universidades non terán validez en canto o cumprimento dos prazos da convocatoria. Non se admitirán como medio de presentación de solicitudes os servizos de mensaxería privados.
2. O prazo de presentación de solicitudes será de 31 días naturais contados desde o día seguinte ao da publicación desta orde no Diario Oficial de Galicia.
Artigo 6º.-Documentación.
Á solicitude, segundo o modelo que figura no anexo I desta orde, xuntarase a documentación seguinte:
a) Copia do DNI/NIF do solicitante e de todos os membros da familia computables para os efectos tributarios.
b) Certificado de empadroamento na Comunidade Autónoma de Galicia.
c) Certificación académica completa ou copia compulsada desta en que se deberán incluír os resultados das convocatorias de febreiro e xuño do curso 2005-2006, así como as materias ou créditos en que está matriculado no mesmo curso. Os alumnos e as alumnas que estean cursando estudos de 2º ciclo por accederen desde unha titulación de 1º ciclo deberán enviar, ademais, a certificación académica dese 1º ciclo.
Os alumnos e as alumnas que acceden ao 1º curso dos seus estudos universitarios a través das probas de acceso á universidade (PAAU) deberán presentar o certificado da comisión organizadora da proba, no caso de Galicia da Comisión Interuniversitaria de Galicia (CIUG), conforme é considerado apto para o ingreso na universidade. Os titulados e tituladas de formación profesional que soliciten o ingreso nos estudos ou nas titulacións de 1º ciclo, ou de 1º e 2º ciclo ás cales lles dá acceso a súa titulación, deberán presentar unha certificación académica dos cursos realizados en que se inclúa a nota media do expediente.
d) Informe do/a asistente social do concello en que estea empadroado, que recolla a situación socioeconómica da unidade familiar antes e despois
da causa sobrevida e imprevista que motiva a necesidade urxente de recursos económicos.
e) Documento facilitado pola entidade bancaria a nome do interesado, no cal conste o código de conta cliente.
f) Declaración xurada asinada polo solicitante na cal se faga constar:
-Os ingresos percibidos por todos os membros que compoñen a unidade familiar durante os anos 2004 e 2005.
-As axudas solicitadas ou concedidas para o mesmo fin, perante as distintas administracións públicas competentes ou outros organismos públicos ou privados.
-Xustificación da causa sobrevida e imprevista na cal fundamenta a petición da bolsa, xuntando todos os documentos que o proben (informes médicos, sentenzas, convenios reguladores nos casos de separación ou divorcio...).
A presentación da solicitude de bolsa comportará a autorización á Consellería de Educación e Ordenación Universitaria para obter da Axencia Estatal de Administración Tributaria e da Consellería de Economía e Facenda os datos de carácter tributario necesarios para a determinación da renda da unidade familiar, para o cal se deberán presentar debidamente cubertos os datos que figuran na solicitude.
Artigo 6º.-Tramitación.
Unha vez comprobado que todas as solicitudes reúnen os requisitos establecidos nesta orde de convocatoria, exporanse as listas provisionais das solicitudes admitidas e excluídas, sinalando as causas de exclusión, de ser o caso, nos taboleiros de anuncios da Dirección Xeral de Ordenación e Calidade do SUG da Consellería de Educación e Ordenación Universitaria, nas súas delegacións provinciais e nos vicerreitorados de estudantes das tres universidades galegas. Tamén poderán ser consultadas na páxina web da Dirección Xeral de Ordenación e Calidade do Sistema Universitario de Galicia (www.edu.xunta.es).
As devanditas listas estarán expostas desde o 26 de xullo ao 4 de agosto de 2006, ambos os dous incluídos. Os interesados e interesadas poderán, durante este prazo, formular reclamacións para emendar erros e faltas de documentación ante a Dirección Xeral de Ordenación e Calidade do Sistema Universitario de Galicia, presentando, se é o caso, a documentación necesaria a través dos medios sinalados no artigo 5º desta convocatoria.
Transcorrido este prazo sen que se emenden as causas de exclusión, considerarase que o interesado ou interesada desiste da súa petición, nos termos establecidos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 7º.-Comisión de avaliación.
A selección dos bolseiros será realizada por unha comisión de avaliación integrada por:
-Presidente: o director xeral de Ordenación e Calidade do SUG ou, por delegación, a subdirectora xeral de Universidades.
-Vogais:
Vicerreitor de Estudantes da Universidade da Coruña.
Vicerreitor da Universidade de Santiago de Compostela, competente en materia de estudantes.
Vicerreitor da Universidade de Vigo, competente en materia de estudantes.
O xefe do Servizo de Apoio e Orientación aos estudantes universitarios.
-Secretario/a: un funcionario da Dirección Xeral de Ordenación e Calidade do SUG, que actuará con voz e voto.
En caso de empate, decidirá o voto de calidade do presidente.
Artigo 8º.-Selección e contía.
A selección farase entre todos os solicitantes que cumpran os requisitos establecidos na convocatoria e teñan a documentación completa nos prazos sinalados. A comisión avaliadora elaborará unha relación de bolseiros beneficiarios que recibirán unha axuda económica, de acordo coas dispoñibilidades orzamentarias e cos seguintes criterios de valoración e porcentaxes:
Criterios de valoración
Solicitudes
novas
Renovación
Por causas sobrevidas e imprevistas que lle impidan ou dificulten a continuidade dos seus estudos.
70 %
60%
Renda da unidade familiar antes e despois das circunstancias imprevistas.
20%
20%
Por estar en situación de orfandade absoluta, protección ou tutela.
7%
7%
Por desprazamento ou non do domicilio familiar ao centro universitario onde cursa os seus estudos.
3%
3%
Por traxectoria do rendemento académico nos cursos precedentes para aqueles beneficiarios desta axuda o pasado curso 2005-2006.
10%
-O importe anual de cada bolsa poderá ser, como máximo, de 5.000 euros.
Artigo 9º.-Resolución.
Efectuada a selección pola comisión, esta elevará, a través do director xeral de Ordenación e Calidade do SUG, un informe-proposta á conselleira de Educación e Ordenación Universitaria, quen emitirá resolución na cal constará a relación de persoas que obteñen bolsa e outra de suplentes se as houber. Os solicitantes cuxo nome non figure nalgunha destas relacións deberán entender como denegada a súa solicitude.
Contra esta resolución, que esgota a vía administrativa, as persoas interesadas poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses perante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Artigo 10º.-Xustificación e pagamento.
Publicada a resolución de beneficiarios no Diario Oficial de Galicia, as axudas faranse efectivas na conta bancaria indicada coa solicitude despois de presentada a documentación acreditativa, no prazo máximo de 10 días e, en todo caso, antes do 15 de outubro de 2006, de estar matriculado no curso 2006/2007 na universidade correspondente.
Só en casos especiais, por razóns non imputables ao solicitante, e xustificadas pola universidade correspondente, o prazo límite será o 1º de novembro de 2006.
Artigo 11º.-Obrigas dos beneficiarios e beneficiarias.
O alumnado que resulte beneficiario destas bolsas terá as seguintes obrigas:
a) Seguir durante o curso académico 2006-2007, por ensino oficial, os estudos en que se atopa matriculado.
b) Someterse ás actuacións de comprobación precisas para verificar, se é o caso, o cumprimento e efectividade das condicións da concesión da axuda.
Disposicións adicionais
Primeira.-A concesión de axudas reguladas nesta orde terá como límite global o crédito asinado nos orzamentos para este fin, agás o sinalado no artigo segundo desta orde.
Segunda.-O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo beneficiario, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-As renuncias que se produzan poderán ser substituídas pola Dirección Xeral de Ordenación
e Calidade do SUG, de acordo coa lista de suplentes que se estableza.
Cuarta.-Se por calquera causa, no momento en que a comisión de avaliación teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente en virtude da súa representación.
Quinta.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, de 14 de xaneiro), de réxime xurídico das administracións públicas e do procedemento administrativo común, e no artigo 10.2º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir do día seguinte ao da publicación da convocatoria no Diario Oficial de Galicia, producindo efectos desestimatorios a falta de resolución.
Sexta.-Os beneficiarios e beneficiarias teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
Sétima.-Os solicitantes excluídos poderán recuperar a documentación presentada no prazo de tres meses a partir da publicación ou notificación correspondente, agás que sexa obxecto de recurso.
Disposicións derradeiras
Primeira.-Autorízase o director xeral de Ordenación e Calidade do Sistema Universitario de Galicia para ditar as disposicións necesarias para o desenvolvemento desta orde.
Segunda.-Esta orde adáptase ás normas básicas do texto articulado da Lei 38/2003, do 17 de novembro, xeral de subvencións, e ás do seu desenvolvemento; igualmente aos artigos 78 e 79 da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro, e o Decreto 287/2000, do 21 de novembro.
Terceira.-Esta orde poderá ser impugnada, potestativamente, mediante recurso de reposición perante a conselleira de Educación e Ordenación Universitaria, no prazo máximo dun mes, desde o día seguinte ao da súa publicación, ou ben directamente, ante a Sala do Contencioso-Administrativo do Tribunal Superior de Xustiza de Galicia, no prazo de dous meses desde o día seguinte ao da súa publicación.
Cuarta.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de xuño de 2006.
Laura Sánchez Piñón
Conselleira de Educación e Ordenación Universitaria